Jacob Jensen (V), 2013-06-27:
Tak for det.
Jeg er ikke enig med Enhedslisten, men jeg forstår godt, hvorfor man har fremsat forslaget.
Enhedslisten støttede jo som bekendt en S-ledet regering, som før valget gav det klokkeklare løfte, at hvis de vandt regeringsmagten, ville det medføre en vækst i den offentlige økonomi på 1,4 pct.
Det fremgik af papiret »En Fair Løsning« – en publikation, jeg er ret sikker på at finansministeren godt kender indholdet af.
Milliarderne skulle med andre ord rulle ud fra Slotsholmen til den borgernære service ude i kommunerne.
Og jeg husker, at ikke mindst ledende SF'ere med den daværende partiformand i spidsen tog land og rige rundt og oversatte i lokale og regionale aviser det her til, hvad det konkret ville betyde for de enkelte kommuners økonomi.
Der, hvor jeg kommer fra – Holbæk Kommune – kan jeg huske, at det var godt 100 mio. kr., præcis 102 mio. kr.
For Kalundborg Kommunes vedkommende mener jeg at det var i størrelsesordenen et par og halvfjerds millioner kroner.
Enhedslistens forslag om et løft på som sagt de 2 pct. ligger dermed, og det kan jeg så røbe som et svar på det, jeg ikke fik svar på fra finansministeren før, tættere på det løfte, som S og SF gav før valget, end på stigningen med den politik, som der nu føres af regeringen.
Derfor skoser jeg i dag heller ikke Enhedslisten for at fremsætte forslaget, for det har Enhedslisten jo sådan set ment hele tiden, nej, jeg skoser regeringen og ikke mindst S og SF for at løbe fra det løfte, som de gav til befolkningen før valget.
Omvendt kan man jo sige, at det sådan set er godt for dansk økonomi og dermed danskerne i almindelighed, at det løfte så ikke blev gennemført – heller ikke på det her punkt, kunne man fristes til at sige.
Dansk økonomi var i topform ved regeringsskiftet.
Der var højeste ratings blandt udenlandske kreditbureauer med deraf følgende lav rente til glæde for virksomheder, jobskabelse og boligejere og dermed også den private efterspørgsel.
Der var topplacering hos flere anerkendte institutter som blandt andre World Economic Forum.
Og kun fordi den nye regering ikke begyndte at slå gækken løs, som der ellers var lagt op til, har vi holdt, kan man sige, skindet på næsen gennem den økonomiske krise.
Danmark har været en sikker havn for investorer, ikke som følge af S' og SF's løfter, men på grund af deres efterfølgende løftebrud.
Derfor er tiden ikke til, at vi øger den i forvejen største offentlige sektor i verden.
Vi må i stedet for få mere ud af pengene og fokusere på at skabe private jobs.
Mulighederne er til stede.
Produktivitetskommissionen pegede her for nylig på, at den offentlige sektor kan drives for 10 pct. mindre, uden at servicen dermed bliver ringere, og de vil så vende tilbage til august med mere konkrete anbefalinger, og det glæder jeg mig til.
Regeringen selv peger på, at man kan modernisere, som det hedder, for 12 mia. kr., så mulighederne er der.
Jeg husker også, at da VK-regeringen lagde et niveau på 0,8 pct. i den offentlige vækst, blev det af S' og SF's toppolitikere kaldt for et blodbad, en massakre, en udsultning af den offentlige sektor.
De citater kom jo ikke fra hvem som helst.
Det var faktisk fra den nuværende justitsminister og fra den nuværende udenrigsminister.
Pudsigt nok kom væksten i regeringsgrundlaget så til at flugte lige præcis med VK-regeringens niveau på de 0,8 pct. Og jeg mener ikke, at justitsministeren og udenrigsministeren har brugt de samme vendinger om regeringsgrundlaget – måske har de gjort det på de indre linjer, hvem ved?
Derfor er det selvfølgelig også paradoksalt, at vi i dag så skal høre de samme partier stå og rose en politik, der med den terminologi må være langt værre, med en offentlig vækst på sølle 0,4 pct.
Men for vores vedkommende i Venstre deler vi så det synspunkt, finansministeren har gjort rede for, nemlig at det er afgørende for den kommende økonomiske samfundsvækst, som vi jo alle sammen spejder efter, at der er fuldstændig troværdighed, i hvert fald maksimal troværdighed, omkring dansk økonomi, herunder at budgetterne ikke overskrides.
Derfor kan vi selvfølgelig af den grund heller ikke støtte Enhedslistens forslag.
Vi er nødt til at holde fast i, at vi har en offentlig sektor – verdens største – som kan drives mere effektivt.
Det er der flere, der har peget på: Regeringen har peget på det, Produktivitetskommissionen har peget på det.
Vi så det med folkeskoleforliget for nylig, hvor man indgik en stor aftale, hvormed man faktisk forbedrede kvaliteten i folkeskolen inden for den samme økonomiske ramme.
Så derfor er der muligheder rundtomkring, som vi selvfølgelig i samarbejde med dem, der vil være med, vil forsøge at udnytte.
Men vi ønsker ikke som udgangspunkt, at den offentlige sektor skal vokse.
Det er ikke det, der er behov for.
Den skal gøres mere effektiv.